次韻葉集之同秀實敦素道夫游北山會周氏書房
作者：釋德洪
朝代：宋

paragraphs: 王郎本豪放，富貴纏縛之。
頗復厭絲竹，來聽松風悲。
葉侯須似棘，談兵輒紛披。
恃此文武膽，英氣吐北西。
正直威鬼神，動欲焚滛祠。
道夫憂國心，造次常念兹。
事功未入手，憤酒誰共釃。
正恐追老范，一吐胸中奇。
秀實氣剛大，歸宿未易期。
新詩弄清婉，霜曉臨湘湄。
鍾山冠世境，登賞乃所宜。
林間見隱者，面有無求姿。
不必問賢否，但讀諸公詩。
我無支遁才，敢逐王謝爲。
推擠幸不死，豈非憐其癡。
一昨閲詩戰，望見仆旌麾。
今能犯矢石，居久氣自移。